  Анжелика Тихонова корреспондент Башкириысь Татышлы ёросын финн-угор калыкъёслэн йӧскалык лулчеберетсыя «Самоцветы Прикамья» фестиваль улсын «Чеберай - 2020» онлайн вожвылъяськонын вормисьёсты шараязы. Со сярысь ивортодэтъя «Удмуртия» агентстволэн корреспондентэзлы Башкириысь Удмуртъёслэн историяя но лулчеберетъя центрысьтызы валтӥсь ӧнерчи, жюрилэн огез ёзчиез Ирина Самигулова вераз. Конкурсэ Башкириысь Балтач, Бурай, Илиш, Кушнаренково, Татышлы, Янаул ёросъёсысь, Нефтекамскысь, Пермь шаерысь но Удмуртиысь 20 нылашъёс пыриськизы. Пӧртэм-пӧртэм ёросъёсысь вал милям пыриськисьёсмы.<…> Котькудзылэн асьсэ костюм колоритсы. Паймоно кадь, со нылъёс вылын сыӵе чебер адӟытӥськиз шуыса. Йӧскалык сиён пӧраменызы но паймытӥзы. Видеороликъёссэс олокӧня пол учкылыса потӥм Ирина Самигулова, Башкириысь Удмуртъёслэн историяя но лулчеберетъя центрысьтызы валтӥсь ӧнерчиСолэн кылъёсызъя, нылъёс удмурт калыкез, лулчеберетэз гажаменызы, асьсэды возьматыны быгатэменызы синмаськытӥзы, туж тунсыко, куд-ог дыръя серемес но, визиткаос дасязы. Жаляса верано, ваньмыз онлайн ортче. Но мар карод, дунне вылын сыӵе югдур. Нош тазьы учконо ке, нылъёс котькудзы но туж мыло-кыдо дасяллям асьсэлэсь видеороликъёссэс, олокызьы но тыршиллям визиткаоссэс но тунсыко карыны Ирина Самигулова, Башкириысь Удмуртъёслэн историяя но лулчеберетъя центрысьтызы валтӥсь ӧнерчиВормисьёсты пусъён ужрад Татышлы ёросысь лулчеберет юртын ортчиз. Отчы 12-ез нылашъёс вуылӥзы.  2020-тӥ арын «Чеберай» нимез но гран-приез Татышлы ёросысь Вязовка гуртысь (али Ижкарын дышетске) Мариалина Нуриахметова утӥз 1-тӥ интыез но нырысетӥ вице-мисс нимез Татышлы ёросысь ик Кальмияр гуртысь Ольга Ахметьзяновалы сётӥзы. Кыкетӥ вице-мисс Янаул ёросысь Новый Варяш гуртысь Ксения Нигиева луиз. Куинетӥ интыез Пермь шаерысь Куеда ёросысь Большой Гондырь черкогуртысь Ольга Садиева но Башкириысь Балтач ёросысь Асавка гуртысь Виктория Кирьянова люкизы. Со сяна, нылъёсты пӧртэм номинациосын пусйизы: «Мусо чеберай» - Татышлы ёрсоысь выль Татышлы черкогуртысь Аделина Гайниярова; «Жингырес чеберай» - Верхнебалтачево черкогуртысь Яна Фазлыева;  «Возьдаськись чеберай» - Арибаш черкогуртысь Алёна Шарипова; «Синьмаськымон чеберай» - Вязовка черкогуртысь Рената Нуриахметова; «Яратымон чеберай» - Бигинеево черкогуртысь Элона Мухаметьзянова; «Пальпотӥсь чеберай» - Нижнебалтачево черкогуртысь Надежда Саяфарова; «Усто чеберай» - Илиш ёросысь Ташкичи гуртысь Эльвина Минетдинова; «Яркыт чеберай» - Янаул ёросысь Конигово гуртысь Юлия Шарипова; «Лултый чеберай» - Кушнаренково ёросысь Канлы черкогуртысь Виктория Гимадиева; «Ненег чеберай» - Балтач ёросысь Асака гуртысь Наталья Самиева; «Пиштӥсь чеберай» - Нефтекамскысь Анна Каматдинова; «Визьмо чеберай» - Татышлы ёросысь Нижнебалтачево черкогуртысь Линда Зидымакова. Пусъём, Башкириын «Самоцветы Прикамья» фестиваль кык арлы огпол ортче. Туэ сое 11-13 шуркынмонэ онлайн амалэн радъяло. Со улсын ик финн-угор выжыысь потэм нылашъёслы чеберлыкъя но устолыкъя конкурс но луэ. Удмурт нылъёс куспын сое туэ нырысьсэ ортчытӥзы. Азьвыл фестиваль улсын пор нылъёс вожвыляськизы вал. Тодэ вайытом, Башкириын та вакытэ ӟазег ишко вемеос ортчо.  Тегъёс: Лулчеберет йӧскалыклулчеберет вожвылъяськон Башкирия удмуртъёс Чеберай  